Referee : Slobodan Petrovic Bi prestazzjoni oħra pożittiva Tarxien għelbu lil Qrendi biex issa telgħu weħidhom fl-ewwel post tal-klassifika b'punt vantaġġ fuq Żebbuġ u Pieta. Kienet logħba dominata għal ħinijiet twal minn Tarxien, speċjalment fl-ewwel taqsima fejn bnew vantaġġ doppju u laqtu l-lasta avversarja tliet darbiet. Fit-tieni taqsima kien hemm ir-reazzjoni minn naħa ta' Qrendi kif ukoll il-kondizzjonijiet ħżiena tat-temp fejn it-tieni taqsima ntlagħbet f'dulluvju ta' xita. Bidu mill-aqwa għar-Rainbows li wara erba' minuti marru minn fuq meta xutt imxellef ta' Nanapere qarraq bill-goalkeeper li salva kif seta', fejn forsi l-ballun kien ukoll qabeż il-linja, iżda neħħa kull dubju Silva Faria li kompla għal ġewwa. Fit-23 minuta Tarxien viċin it-tieni gowl iżda x-xutt ta' Nonato stampa mal-mimduda. Ix-xorti ma riditx lil Nonato li tliet minuti reġa' kien imċaħħad din id-darba mil-wieqfa. Iżda fil-35 minuta Tarxien irduppjaw meta daqqa ta' ras ta' Matthew Tabone spiċċat għal darb'oħra mal-lasta iżda din id-darba Darren Falzon ma falliex mir-rebound. It-tieni taqsima f'burraxka ta' xita qawwija u b'save brillanti ta' Cauchi fuq freekick ta' Falzon. Qrendi kellhom gowl ta' Ogunnupe mħassar wara li dan deher li kkontrolla l-ballun b'idu. Iż-żewġ naħat kellhom diversi ċansijiet ta' skor u fil-91 minuta gowl ta' konsolazzjoni għal Qrendi permezz ta' Michael Gatt. Wara dan il-gowl Qrendi spiċċaw b'għaxra meta Steven Schembri ntwera t-tieni karta safra. Żejtun jirritornaw għar-rebħ MQABBA ....................… 2 ŻEJTUN C ....................… 4 Mqabba : C. Abdilla, O. Khatib, N. Falzon, G. Mannino, R. Spiteri, J. Attard, J. Azzopardi, L. Mijic, J. Vella Critien, R. Melo Costa, , L. Musu. Referee : Sandro Spiteri Żejtun irritornaw għar-rebħ meta għelbu lil Mqabba 4-2 biex b'din ir-rebħa telgħu fit-tielet post tal-klassifika. Żejtun dehru resqin lejn rebħa faċli meta bnew vantaġġ ta' tliet gowls fl-ewwel taqsima, iżda fit-tieni taqsima doppjetta ta' Mijic daħħlet lil Mqabba fil-logħba, sabiex Żejtun kellhom jistennew sal-aħħar minuti biex serrħu rashom bir-raba' gowl. Il-bidu kien wieħed diffiċli għal Żejun fejn wara ftit minuti kellhom jibdlu lill-goalkeeper Zarb wara li dan weġġa' f'daħla ma' Khatib. Fis-17-il minuta Żejtun fetħu l-iskor meta minn azzjoni ta' korner kien Cloth Gonclaves li antiċipa lil kulħadd fuq l-ewwel lasta u bir-ras xeħet fix-xibka. Ħames minuti wara l-istess plejer skorja t-tieni gowl bi ġmiel ta' freekick bil-ballun fir-rokna ta’ fuq tax-xibka. Żejtun komplew juru l-aħjar ideat u man-nofs siegħa minn azzjoni ta’ korner id-daqqa ta’ ras ta’ Jurgen Farrugia kienet imtajjra minn fuq il-linja. Fit-38 minuta Żejtun prattikament għalqu l-logħba bit-tielet gowl. Kienet azzjoni ta’ kontrattakk mibdija u mitmuma minn Cloth Gonclaves li qabeż diversi plejers qabel għeleb lil Abdilla b’xutt fil-baxx. Fil-bidu tat-tieni taqsima Cloth Gonclaves ferm viċin il-poker iżda Abdilla wettaq save brillanti, biex fil-55 minuta Mqabba naqqsu l-iskor meta Melo Costa rnexxielho jqassam ballun li deher mitluf, u Luka Mijic skorja b’daqqa ta’ ras mill-viċin. Dan il-gowl ta kuraġġ lil Mqabba li fit-72 minuta komplew naqqsu l-iskor b’daqqa ta’ ras oħra ta’ Mijic li ħasdet għal kollox lill-goalkeeper ta’ Zejtun. Erba’ minuti mit-tmiem Żejtun serrħu rashom minn xi sorpriża fl-aħħar meta Gilmore Azzopardi skorja r-raba’ gowl b’daqqa ta’ ras.